อัล ธารา (Al Tara) เป็นห้องอาหารไทยสไตล์ฮาลาล ซึ่งผ่านการรับรองฮาลาลจากคณะกรรมการกลางอิสลามแห่งประเทศไทย ท่านใดที่เป็นมุสลิมสามารถมาทานอาหารที่นี่ได้นะคะ ถูกต้องตามหลักของอาหารฮาลาลทุกอย่าง ส่วนท่านที่ไม่ได้เป็นมุสลิมก็ทานได้ตามปกติค่ะ 

อัล ธารา (Al Tara) เป็นห้องอาหารไทยที่อยู่ในโรงแรมเจ้าพระยาปาร์ค ย่านรัชดาภิเษก สำหรับการเดินทางมาโรงแรมเจ้าพระยาปาร์ค เดินทางสะดวกด้วยรถไฟฟ้าใต้ดิน MRT ลงสถานีรัชดาภิเษก ใช้ทางออกที่ 1 เดินย้อนกลับขึ้นมาอีกไม่ไกล ข้ามสะพานข้ามคลองอีกนิดก็ถึงโรงแรมแล้วค่ะ โดยห้องอาหาร Al Tara จะตั้งอยู่ที่ชั้น 1 ของอาคารธาราเทพ (ใกล้ ๆ ลานจอดรถ) เปิดให้บริการทุกวัน โดยแบ่งเป็น 2 ช่วง
มื้อกลางวัน 11.30 – 14.30 น. , มื้อค่ำ 18.00 – 22.30 น. ห้องอาหารนี้จะตกแต่งสไตล์อาหรับ  สามารถรองรับลูกค้าได้กว่า 40 ที่นั่ง มีห้องทำพิธีละมาดเป็นสัดส่วนให้ลูกค้าที่มาใช้บริการ

ถึงแม้ว่าห้องอาหารอัล ธาราจะได้ชื่อว่าเป็นห้องอาหารไทย แต่ก็ไม่ได้เสิร์ฟเฉพาะอาหารไทยนะคะ ยังมีอาหารเอเชียทั่วไปไว้ให้บริการด้วย แต่ตอนนี้พิเศษตรงที่ทางห้องอาหารได้จัดทำเมนูอาหารอาเซียน AEC โดยเลือกมาจากจานเด่นของแต่ละประเทศเพิ่มเข้าไปในเมนูหลัก ใครที่อยากลิ้มลองอาหารของเพื่อนบ้านลองแวะมาชิมดูได้ค่ะ มาที่เดียวครบเลย

เริ่มจากเมนูแรกอาหารไทย - ผัดไทยทะเลกุ้งแม่น้ำ 280 บ. (Fried noodle with river prawns and bean sprout) ผัดไทยของที่นี่จะปรุงรสมาพอดี แทบไม่ต้องปรุงเพิ่มเลย เสิร์ฟกับกุ้งแม่น้ำตัวโต ๆ ดูน่าทาน

อาหารเวียดนาม - ปอเปี๊ยะสดเวียดนาม 150 บ. (Vietnamese fresh spring roll) เป็นเมนูที่เราพอจะคุ้นเคยกันอยู่บ้าง เราชอบน้ำจิ้มเค้าค่ะ ทำออกมาอร่อยเลยทีเดียว

อาหารสาธารณรัฐประชาชนลาว  - แกงหน่อไม้ 150 บ. (Bamboo curry with vegetables)นี่ก็เป็นอีก 1 เมนูที่คุ้นเคย นัวมากค่ะชามนี้ ผักเพียบ ชอบ

อาหารกัมพูชา - ยำเขมร  150 บ.(Spicy shredded chicken with bean sprout and long bean salad) เป็นยำแบบง่าย ๆ ใส่ถั่วงอก ถั่วฝักยาว ไก่ และกุ้ง เราชอบที่น้ำยำรสจัดจ้านดี 

อาหารมาเลเชีย - มัสมั่นแพะ 250 บ.(Mutton curry cooked with potatoes seasoned with herbs) เมนูนี้จะเครื่องเทศเยอะหน่อย แต่ก็ไม่ได้ฉุนอะไร ทานคู่กับข้าวสวยหรือครัวซองค์ก็เข้ากันทั้งคู่

อาหารอินโดนีเชีย - ข้าวผัดอินโดนีเชีย 250 บ. (Classic NasiGorang) นาซิโกเร็งแปลว่าข้าวผัด หาทานได้ในหลายประเทศรวมถึงประเทศไทย แต่รสชาติของแต่ละท้องถิ่นก็จะแตกต่างกันออกไป ข้าวผัดอินโดนีเชียจานนี้รสจะเผ็ด ๆ เล็กน้อย คล้าย ๆ ข้าวผัดน้ำพริก แนะนำให้ทานคู่กับน้ำพริกเผาที่เสิร์ฟมาพร้อม ๆ กันจะอร่อยมากขึ้น

อาหารบรูไน - ซุปหางวัว 250 บ. (Oxtail braised soup)ซุปหางวัวของที่นี่ผ่านการตุ๋นด้วยเครื่องเทศกว่า 24 ชั่วโมง กว่า 3 รอบ จนได้เนื้อหางวัวนุ่มๆ และน้ำซุปที่กลมกล่อม เมนูนี้ Recommend ค่ะ

อาหารฟิลิปปินส์ - อโดโบ้ซี่โครงแกะ 280 บ. (Stir fried lamb rack) ซี่โครงแกะปรุงรสด้วยน้ำส้มสายชู ทอดหรือเคี่ยวให้สุกอย่างช้า ๆ เนื้อแกะนุ่มกำลังดี ไม่เหนียวเลย เป็นอีกจานที่ชอบค่ะ

อาหารเมียนมาร์ - ฮังแลมาล์ล 300 บ.(Stewed sirloin beef with red curry) ฮังเล แปลว่าแกงเนื้อ ชาวล้านนาของเรารับเอาวัฒนธรรมอาหารประเภทนี้มาจากพม่าของไทยที่พบเห็นมักจะเป็นหมูสามชั้น และรสหวานนำ ส่วนเมนูนี้ใช้เนื้อสันนอกติดมัน สีสันรสชาติคล้ายแกงกะหรี่ 

อาหารสิงคโปร์ - ก๋วยเตี๋ยวลักซา 350 บ. (Noodle with seafood with curry and coconut milk) เป็นก๋วยเตี๋ยวแกง ตามสูตรจะใส่กระทิด้วย ทำให้รสเข้มข้น หอมมัน เครื่องตูมมากชามนี้ อร่อยแบบไม่ต้องปรุงเพิ่มค่า

จบจากอาหารอาเซียน AEC 10 ชาติ แถมท้ายด้วยเมนูดังของห้องอาหารอัล ธารา โรตีแกงเนื้อ พริกขี้หนู - แกงเขียวหวานรสจัดทานคู่กับโรตีย่างหอม ๆ แกงรสจัดดี แต่เมนูนี้แอบชอบโรตีเป็นพิเศษ แป้งหนานุ่มแบบที่ชอบเลยค่า แถมอีกนิดด้วยเมนูต้มยำกุ้งแม่น้ำ กุ้งแม่น้ำตัวโตเนื้อแน่น ผ่าหลังมาทำให้แกะได้ง่าย ต้มยำน้ำข้นรสกลมกล่อม แต่รสยังไม่จัดเท่าไหร่ พอดีเราเป็นคนทานรสค่อนข้างเผ็ดเลยอยากได้ที่เผ็ดกว่านี้

สำหรับอาหารอาเซียน AEC เราจะเห็นว่าหลาย ๆ ชาติในอาเซียนมีความคล้ายคลึงกันในแง่ของวัฒนธรรม ทำให้อาหารหลาย ๆ จานมีความเกี่ยวโยงซึ่งกันและกัน หลาย ๆ เมนูก็จะคุ้นเคยกันบ้าง ทำให้ทานได้ง่าย จุดเด่นของที่นี่คือมาที่เดียวได้ทานอาหารหลากหลายประเทศ แถมยังปรับรสให้เข้ากับคนไทย ทุกเมนูปรุงตามหลักของอาหารฮาลาล ทานได้ทั้งคนที่เป็นมุสลิม และคนทั่วไป หลาย ๆ เมนูเราว่าไม่แพงเลยนะ เพราะเป็นอาหารในโรงแรม แถมราคาอาหารสำหรับที่นี่คือ Nett แล้วไม่มี ++ ด้วย สนใจอาหารสไตล์นี้ก็ลองแวะไปชิมดูค่ะ อร่อยหลายจานเลยหล่ะ

ปล.ข้าวสวยที่นี่หอมมาก ลองชิมดูนะ 